सरकारी छुट्टी पर नहीं होगा सर्दी व खांसी का इलाज
जिला अस्पताल में चार दिन छुट्टी है। ऐसे में गंभीर मरीजों को भर्ती तो कर लिया जाएगा, लेकिन सामान्य बीमारी का इलाज नहीं होगा। चार दिन की छुट्टी पर गए डॉक्टरों के कारण ओपीडी बंद रहेगी और सर्दी-खांसी जैसे मामूली बीमारी के इलाज के लिए लोगों को निजी अस्पताल की सेवाएं लेनी होंगी।
गुरुवार से रविवार तक अन्य सरकारी विभागों की तरह जिला अस्पताल में भी अवकाश है। यहां 24 घंटे की अनिवार्य सेवा है, लेकिन छुट्टी के दिनों में केवल इमरजेंसी केस देखे जाते हैं। सामान्य बीमारी का इलाज नहीं हो पाता। गुरुवार सुबह करीब साढ़े 11 बजे अस्पताल में तीन साल के बच्चे का इलाज कराने के लिए ग्राम खट्टी से लोग पहुंचे थे। बच्चे को लेकर वे ओपीडी की तरफ बढ़े। सीएस डॉ. परदल के केबिन के सामने कुर्सी का बैरियर लगाकर दो पुलिस कर्मी बैठे थे। उन्होंने छुट्टी होने का हवाला देकर कहा कि ओपीडी बंद है। मरीज को भर्ती किया जा सकता है, लेकिन सर्दी, खांसी और बुखार कर इलाज नहीं होगा। डॉक्टरों ने इसके लिए मना किया है। इस पर वे बच्चे को लेकर अस्पताल से बाहर चले गए।
इमरजेंसी में तीन डॉक्टरों की ड्यूटी
इमरजेंसी केस के लिए अस्पताल में तीन डॉक्टरों की ड्यूटी लगाई गई है। इसमें सुबह 8 से दोपहर 2 बजे तक डॉ. के गजभिए, दोपहर 2 से रात 8 बजे तक डॉ. एच चंद्रवंशी और रात 8 बजे से सुबह 8 बजे के लिए डॉ. जीएल चंद्राकर की ड्यूटी लगाई गई है।
गरीब मरीजों की बढ़ी परेशानी
जिला अस्पताल में इलाज के लिए पहुंचने वालों में अधिकांश गरीब वर्ग से होते हैं। निजी अस्पताल का खर्च नहीं उठा पाने के कारण वे सरकारी अस्पताल पहुंचते हैं। यहां सरकारी छुट्टी के दिनों में इलाज नहीं हाेता। ऐसे में सर्दी, खांसी और बुखार के मरीजों को काफी परेशानी होती है।
दो दिन छुट्टी, फिर एक दिन रहेगी अघोषित छुट्टी
ईद मिलादुन्नबी और क्रिसमस के चलते दो दिन गुरुवार और शुक्रवार को सरकारी छुट्टी के बाद शनिवार को भी अस्पताल में अघोषित अवकाश रहेगा। इसके बाद रविवार है। अस्पताल के कर्मचारियों का कहना है कि साेमवार, मंगलवार और बुधवार तक अस्पताल आने वाले मरीजों की संख्या 300 से 400 होती है। इसके बाद मरीज अाधे से भी कम हो जाते हैं। बुधवार को अधिकांश डॉक्टरों के अवकाश में जाने को इसका कारण माना जा रहा है।
महासमुंद. अस्पताल के बाहर बैठे मरीज, पूछताछ केंद्र भी बंद रहा।
अव्यवस्था
hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva